b'\n_START_ARTICLE_\nContracultura\n_START_PARAGRAPH_\nContracultura \xc3\xa9s un moviment sociol\xc3\xb2gic organitzat i visible l\'acci\xc3\xb3 i els valors del qual contrasten amb els d\'una normativa establerta dins d\'una societat._NEWLINE_La paraula t\xc3\xa9 dos sentits: d\'una banda, constitueix una ofensiva contra la cultura (oficial: c\xc3\xa0nonica del sistema); per l\'altra, una "cultura en contra" que roman (com a m\xc3\xadnim en un primer moment) al marge del mercat i els mitjans de formaci\xc3\xb3 de masses, en l\'underground. Es tracta doncs de manifestacions culturals que es presenten com a alternativa a la cultura predominant, generalment preservades i transmeses per petits grups socials sovint marginals._NEWLINE_En s\xc3\xb3n exemples el Romanticisme del segle\xc2\xa0xix, la boh\xc3\xa8mia (cultura) que s\'inicia en el segle\xc2\xa0xix i dura fins avui, la Generaci\xc3\xb3 beat nord-americana dels anys cinquanta, els moviments contraculturals dels seixanta, influ\xc3\xafts per la Generaci\xc3\xb3 beat, i el moviment punk de finals dels setanta fins avui.\n_START_SECTION_\nAnys 50 i 60 del segle XX\n_START_PARAGRAPH_\nEls grans iniciadors de la revoluci\xc3\xb3 contracultural als anys 50 i 60 del segle XX foren els beatniks: Allen Ginsberg, Jack Kerouac i William S. Burroughs, creadors de la identitat inconformista i en acabat fonaments del moviment hippie. En la segona meitat dels seixanta Timothy Leary, Ken Kesey, Alan Watts i Norman O. Brown, entre d\'altres, desenvoluparen la teoria i praxis contracultural. La cantant de blues Janis Joplin va ser el s\xc3\xadmbol de la contracultura dels anys 60. Jimi Hendrix i Jim Morrison van morir molt joves i s\'erigiren en mites de la contracultura._NEWLINE_El m\xc3\xbasic Bono va afirmar que ells veien les coses d\'una manera diferent. <<Els sistemes jer\xc3\xa0rquics de la Costa Est -va dir-, d\'Anglaterra, Alemanya o Jap\xc3\xb3 no afavoreixen aquest tipus de pensament. Els anys seixanta van crear una mentalitat an\xc3\xa0rquica que resulta fant\xc3\xa0stica per imaginar un m\xc3\xb3n que encara no existeix>>._NEWLINE_Als inicis del m\xc3\xb3n cibern\xc3\xa8tic els hippies van veure els ordinadors com una eina de control pol\xc3\xadtic orwelliana, encarregada de prendre llibertat, tant, que l\'advert\xc3\xa8ncia de les fitxes perforades d\'aquella \xc3\xa8poca, <<No doblegar, perforar o mutilar>> va ser utilitzat pels pacifistes amb certa ironia.\n_START_SECTION_\nAlgunes tribus urbanes dels 70\n_START_PARAGRAPH_\nEn acostar-se els anys 70, la relaci\xc3\xb3 amb l\'\xc3\xbas com a usuari final d\'un ordinador es va comen\xc3\xa7ar a relacionar amb l\'expressi\xc3\xb3 individual. Timothy Leary va arribar a afirmar que l\'\xc3\xbas dels ordinadors personals s\'havia convertit en el nou LSD. Als 60 i 70 el moviment hippy es solapava amb d\'altres, com els geeks, persones interessades alhora per les matem\xc3\xa0tiques, l\'electr\xc3\xb2nica i l\'LSD, a m\xc3\xa9s d\'altres subst\xc3\xa0ncies i corrents de pensament com el budisme zen. Stewart Brand va organitzar el Trips Festival, un esdeveniment musical relacionat expl\xc3\xadcitament amb les drogues psicod\xc3\xa8liques i va animar als part\xc3\xadcips a unir-se amb els furoners per aconseguir un objectiu com\xc3\xba: <<La major part de la nostra generaci\xc3\xb3 menyspreava els ordinadors perqu\xc3\xa8 els considerava la representaci\xc3\xb3 del control centralitzat. Tot i aix\xc3\xad, un petit grup (al qual despr\xc3\xa9s denominarien hackers) va acceptar els ordinadors i es va disposar a transformar-los en eines d\'alliberament>>.'